Digitalizacija pravosudnog sustava i dalje napreduje na građanskim i upravnim sudovima, ali preostaju poteškoće u području kaznenog prava. Digitalizacija postupaka dovršena je na prvostupanjskim i drugostupanjskim građanskim sudovima , a pokrenuta je na Kasacijskom sudu (građanski odjel) i mirovnim sudovima . No slabije je razvijena za kaznene postupke , za koje se očekuje da će započeti do kraja svibnja 2021. U prvom koraku planira se digitalizacija registra koji se upotrebljava za postupak prisluškivanja. Kad je riječ o upravnom pravosuđu, tijekom pandemije bolesti COVID-19 postignut je daljnji napredak u digitaliziranim upravnim postupcima provedbom rasprava na daljinu . Osim odluka Visokog suda u građanskim i kaznenim predmetima internetski pristup prvostupanjskim i drugostupanjskim presudama odvija se sporo i predviđen je njegov dovršetak do 2023. samo za presude u građanskim postupcima . U tijeku su daljnja digitalna poboljšanja kako bi se unaprijedile internetske usluge za pravosudne funkcije ažuriranjem Portala za e-usluge, registara PEC-a i e-plaćanja te kako bi se poboljšao pristup nekim uslugama putem SPID-a, nacionalne kartice usluga i elektroničke osobne iskaznice. Rad na daljinu tijekom pandemije bolesti COVID-19 ubrzao je uvođenje daljinskog pristupa nekim registrima (građanskim parnicama, dobrovoljnoj sudskoj nadležnost i radnim sporovima u prvom i drugom stupnju). Osim toga, predviđena je znatna količina osposobljavanja radi razvoja informatičkih vještina za voditelje te za stalno i privremeno osoblje zaposleno radi potpore digitalizaciji i otklanjanja zaostataka . Kad je riječ o nacrtu zakona o građanskom postupku, vlada je pripremila izmjene teksta nacrta kako bi se riješili problemi u pogledu učinkovitosti, uključujući povećanjem razine digitalizacije pravosudnih sustava, koje će se nakon finalizacije proslijediti parlamentu.

Kad je riječ o sustavu provjere i ravnoteže, i dalje je na snazi sustav za izvanredna stanja povezan s pandemijom bolesti COVID-19, ali vlada donosi mjere za postupno smanjenje ograničenja. Trenutačno se raspravlja o novom prijedlogu za jačanje uloge parlamenta u izvanrednim stanjima. Primjena javnih savjetovanja i ex post procjena regulatornog učinka blago se poboljšala, ali se i dalje ne provode sustavno. U parlamentu se razmatra nacrt zakona o osnivanju neovisnog tijela za zaštitu ljudskih prava. Zabilježen je određen napredak u pogledu zakonodavstva o organizacijama civilnog društva koje se bave migrantima, kao što su odredbe kojima se uređuju aktivnosti organizacija civilnog društva koje provode operacije potrage i spašavanja na moru, no u tom cjelokupnom kontekstu i dalje postoje zabrinutosti zbog poteškoća povezanih s upravljanjem migracijama u EU-u.

Pandemija bolesti COVID-19 znatno je povećala rizik od dodatne infiltracije korupcije i kaznenih djela povezanih s korupcijom u zakonito gospodarstvo Italije. Policija smatra da su kriminalci posebno profitirali od kupnje malih privatnih poduzeća, kao što su restorani u ekonomskim poteškoćama zbog pandemije bolesti COVID-19, i sanitarnih proizvoda, uključujući maske za lice, zaštitnu opremu i medicinske proizvode, koji mogu poslužiti kao sredstvo za olakšavanje drugih kaznenih djela povezanih s korupcijom, primjerice pranje novca. Nadalje, Zakonskim dekretom o mjerama za administrativno pojednostavnjenje i digitalizaciju donesenim u srpnju 2020. uveden je i poseban sustav za dodjelu javnih ugovora . Mjere su usmjerene na brze postupke i izravne dodjele bez službenog natječaja , na pojednostavnjene postupke dodjele i na sankcije za one koji obustavljaju ili usporavaju dodjelu i izvršenje javnih radova, a sve to može olakšati korupciju . Tijelo za suzbijanje korupcije ažuriralo je svoju bazu podataka o javnim ugovorima u rujnu 2020., a u prosincu 2020. izradilo je nove pokazatelje rizika od korupcije u području javne nabave.

Italija zabranjuje izravno javno financiranje političkih stranaka, među ostalim za političke kampanje. Prema tome, političke se stranke moraju financirati gotovo isključivo privatnim donacijama pojedinačnih donatora ili pravnih subjekata . To je dovelo do znatnog oslanjanja zastupnika u parlamentu na financiranje političkih kampanja iz vlastitih izvora, čime su se povećale ovisnost političkih aktera o privatnim donacijama i izloženost neprimjerenom utjecaju . Gornja granica za privatne donacije relativno je visoka i iznosi 100 000 EUR godišnje. No pravila o transparentnosti financiranja političkih organizacija koja su na snazi od 2019. obvezuju stranke da objavljuju podatke o donacijama . Donacije veće od 500 EUR primljene u novcu ili naravi moraju se objaviti zajedno s identitetom donatora u roku od mjesec dana od datuma primitka. Nepoštovanje obveze objavljivanja kažnjivo je upravnom novčanom kaznom koja je od tri do pet puta veća od vrijednosti neprijavljene donacije. Zabranjene su strane donacije. Postoje zabrinutosti u pogledu kapaciteta i resursa tijela za nadzor i superviziju . Praksa usmjeravanja donacija putem političkih zaklada i udruga prije njihova prijenosa političkim strankama može biti prepreka javnoj odgovornosti jer je takve transakcije teško slijediti i nadzirati .

Trajanje postupaka i dalje je ozbiljan problem . Unatoč povećanoj stopi rješavanja predmeta, koja je u građanskom sektoru već viša od 100 % , procijenjeno vrijeme potrebno za rješavanje građanskih i trgovačkih predmeta i dalje je vrlo dugo . Vrijeme potrebno za donošenje odluka u prvom i drugom stupnju smanjilo se 2019., dok je na Visokom kasacijskom sudu došlo do povećanja, uglavnom zbog poreznih predmeta i predmeta u području međunarodne zaštite . Visoki sud zabilježio je 2020. znatno smanjenje broja novih predmeta u području međunarodne zaštite, dok su novi predmeti poreznih sudova s visokim stopama poništenja i dalje ozbiljna poteškoća. Stope nedopuštenosti i dalje su visoke . Upravni su sudovi 2020. nastavili smanjivati vrijeme potrebno za donošenje odluka na svim stupnjevima, istodobno ostajući izand prosjeka . Nastavljeni su pozitivni rezultati u području javne nabave . Kad je riječ o trajanju postupaka u upravnim predmetima, Italija je i dalje pod pojačanim nadzorom Odbora ministara Vijeća Europe . U kaznenim postupcima Visoki sud izvijestio je o općem porastu broja neriješenih predmeta u 2020. , osobito na najvišoj razini. To potvrđuje hitnu potrebu za uvođenjem mjera za povećanje učinkovitosti, posebno na žalbenoj razini . Osim toga, zabilježeno je da polovina redovnih sudskih postupaka na prvostupanjskim sudovima završava oslobađajućom presudom . Italija je i dalje pod pojačanim nadzorom Odbora ministara Vijeća Europe i kad je riječ o trajanju postupaka u kaznenim predmetima .

Vlada je pružila financijsku potporu medijskom sektoru kako bi ublažila posljedice pandemije bolesti COVID-19. Talijanska vlada uvela je 2021. niz gospodarskih mjera za ublažavanje posljedica pandemije bolesti COVID-19 koje su obuhvaćale određene mjere specifične za medije, konkretno porezne olakšice za izdatke za oglašavanje, porezne olakšice za kioske, porezne olakšice za tehnološka ulaganja u digitalne medije i porezne olakšice za kupnju papira . Parlament je odobrio i odgodu planiranih proračunskih rezova u Fondu za pluralizam informacija . Pristup tom Fondu temelji se na nizu objektivnih kriterija, odnosno samo novine koje uređuju udruge novinara, neprofitne publikacije i one posvećene jezičnim manjinama trebale bi imati pravo na javnu potporu. Ustavni sud utvrdio je da je u takvom temeljnom području potreban transparentan regulatorni okvir, dok se dodjela sredstava mora temeljiti na jasnim i objektivnim kriterijima .

Politička neovisnost talijanskih medija i dalje izaziva zabrinutost zbog nepostojanja učinkovitog zakona kojim bi se regulirali sukobi interesa. Nacrti reformi još su na čekanju u parlamentu unatoč činjenici da je to pitanje i dalje ključna politička tema u zemlji . Iako vodeće talijanske novine nisu u izravnom ili neizravnom vlasništvu političara ili političkih stranaka, uređivačka politika odražava snažnu polarizaciju talijanske političke scene. Zbog toga se u okviru Alata za praćenje medijskog pluralizma 2021. smatra da je rizik za političku neovisnost općenito, a posebno uređivačku neovisnost, na srednjoj razini . U Italiji su prisutne visoke razine koncentriranosti u svim podsektorima informativnih medija.

U izvješću su navedeni problemi koji otežavaju učinkovit pristup informacijama. Talijanskim Zakonom o slobodi informiranja (FOIA) uređuje se „pristup građana” podacima i dokumentima u posjedu javne uprave. Alat za praćenje medijskog pluralizma 2021. upućuje na neovisna izvješća u kojima se ističe da su obrazloženja nadležnih tijela za uskraćivanje pristupa informacijama povremeno nejasna i nisu jasno utemeljena na iznimkama predviđenima zakonom. Obustava primjene Zakona o slobodi informiranja tijekom pandemije bolesti COVID-19 od 28. veljače do 15. travnja 2020. temeljila se na operativnim razlozima, a ne na razlozima zaštite javnog zdravlja .

Zakoni o kleveti nisu izmijenjeni te i dalje podliježu parlamentarnom nadzoru. No u svjetlu objava Ustavnog suda o tom pitanju , koje su detaljno opisane u Izvješću o vladavini prava za 2020. i koje su pozdravile organizacije za slobodu tiska, u Alatu za praćenje medijskog pluralizma 2021. smanjena je razina rizika za taj konkretni pokazatelj . Ustavni je sud 22. lipnja 2021. utvrdio da članak 13. Zakona o medijima, kojim je predviđena zatvorska kazna za klevetu u medijima, nije ustavan i da nije u skladu s člankom 10. Europske konvencije o ljudskim pravima.

Fizički napadi, prijetnje smrću i drugi oblici zastrašivanja novinara i dalje izazivaju zabrinutost. Od posljednjeg izvješća o vladavini prava Platforma Vijeća Europe za promicanje zaštite novinarstva i sigurnosti novinara zabilježila je osam upozorenja koja se odnose na Italiju . Među njima su bili napadi podmetanjem požara, fizički napadi, slučajevi ozbiljnog zastrašivanja i prijetnje na internetu poslane predsjedniku Udruženja talijanskih novinara. Jedno od upozorenja, iz travnja 2021., odnosi se na navodno prisluškivanje najmanje 15 novinara koji rade na migracijskim pitanjima u okviru istrage državnih odvjetnika o odnosima između nevladinih organizacija i trgovaca ljudima. Europska i talijanska udruženja koja predstavljaju novinare opisala su to kao vrlo ozbiljan slučaj i „kršenje povjerljivosti novinarskih izvora velikih razmjera” . Unatoč opetovanim zahtjevima Udruženja talijanskih novinara, zaštita novinarskih izvora i okvirni zakon o čuvanju profesionalne tajne novinara i dalje su nedostatni . Stoga je u Alatu za praćenje medijskog pluralizma pokazatelj o novinarskoj profesiji, standardima i zaštiti ponovno označen kao srednje rizičan. Kako je navedeno u okviru Alata za praćenje medijskog pluralizma 2021. i kako su istaknuli neki dionici , došlo je do pogoršanja radnih uvjeta novinara, koje karakterizira sve veći jaz između zaposlenih novinara i nezavisnih suradnika, te opće smanjenje broja osoblja u redakcijama, što je razlog za veliku zabrinutost . Talijanski koordinacijski centar osnovan 2017., koji se bavi djelima protiv novinara i smatra se najboljom praksom na razini EU-a, zabilježio je znatan broj slučajeva zastrašivanja, odnosno 163 takva djela 2020. i 63 takva djela od siječnja do ožujka 2021.

IV.Druga institucijska pitanja povezana sa sustavom provjere i ravnoteže

Italija je unitarna parlamentarna republika čiji se predsjednik ne bira izravno . Parlament je dvodomni i sastoji se od Zastupničkog doma i Senata, a oba doma imaju jednake ovlasti. Pravo pokretanja zakonodavne inicijative imaju vlada, članovi parlamenta, 50 000 građana, Nacionalno vijeće za gospodarstvo i rad te Regionalno vijeće. Nekoliko regionalnih pučkih pravobranitelja ima zadatak čuvati slobode i prava pojedinaca . Međuministarski odbor za ljudska prava (CIDU) surađuje s civilnim društvom, akademskom zajednicom i važnim dionicima kako bi promicao i štitio ljudska prava.

Redovito se primjenjuju ex ante procjene regulatornog učinka, no javna savjetovanja i ex post procjene regulatornog učinka i dalje su ograničeni . U skladu s Odlukom predsjednika Vijeća ministara br. 169/2017 sve javne uprave moraju objaviti informacije za svaku regulatornu inicijativu šest mjeseci unaprijed. No nisu uspostavljeni standardizirani postupci za analizu dionika . Povećana upotreba digitalnih alata za javna savjetovanja blago je poboljšala učinkovitost tog postupka. Konkretno, upotrebom platformi došlo je do primjene inovativnih i interaktivnih alata koji omogućuju veće sudjelovanje korisnika. U nekim slučajevima korisnici dobivaju i povratne informacije javne uprave . No savjetovanja se uglavnom provode s pomoću tradicionalnih metoda . Redovito se primjenjuju ex ante procjene učinka, a započela je upotreba ex post procjena. Konkretno, u 2020. provedene su ex post evaluacije akata koji su utvrđeni u dvogodišnjim planovima za 2019. .

Sustav za izvanredna stanja povezan s pandemijom bolesti COVID-19 još je na snazi te će se osnovati novo parlamentarno povjerenstvo kako bi se ojačala uloga parlamenta u izvanrednim stanjima. Vlada je u travnju 2021. produljila sustav za izvanredna stanja do 31. srpnja 2021. i istodobno donijela mjere za postupno smanjenje ograničenja. Vlada i dalje donosi mjere za borbu protiv pandemije u okviru zakonodavnih dekreta , koji odmah stupaju na snagu, a zatim ih parlament pretvara u zakon . Predsjednik Vijeća ministara može isto tako izravno donijeti hitne mjere, koje poprimaju oblik dekreta predsjednika Vijeća ministara. U tim slučajevima vlada prije donošenja mora parlamentu predstaviti sadržaj i glavne ciljeve tog dekreta. Ako to predstavljanje nije moguće zbog hitnosti, vijeća se u pravilu svakih 15 dana obavješćuju o daljnjem postupanju . Zbog pandemije bolesti COVID-19 parlament je u prvim mjesecima sustava za izvanredna stanja odlučio ispitati samo hitne akte i sve teme povezane s izvanrednom zdravstvenom situacijom. Redovan rad nastavljen je u svibnju 2020. Kako bi se osigurala središnja uloga parlamenta tijekom pandemije bolesti COVID-19 i općenitije tijekom izvanrednih stanja, Senat je predložio osnivanje posebnog dvodomnog povjerenstva s kojim bi se trebalo savjetovati o svim vladinim aktima povezanima s izvanrednom situacijom u pogledu pandemije. To bi povjerenstvo, koje tek treba osnovati, imalo savjetodavnu ulogu i djelovalo bi kao poveznica s lokalnim tijelima . Neke mjere donesene dekretom predsjednika Vijeća ministara osporavane su pred upravnim sudovima, koji su morali ocijeniti njihovu proporcionalnost u odnosu na ograničenje temeljnih prava . Odredba koja se odnosi na obustavu tijeka zastare osporavana je pred Ustavnim sudom, koji nije utvrdio opasnost od zloporabe zakonodavne ovlasti.

Nije ostvaren napredak u pogledu osnivanja neovisnog tijela za zaštitu ljudskih prava . O osnivanju neovisnog nacionalnog tijela za zaštitu ljudskih prava (NHRI) i dalje se raspravlja . U listopadu 2020. dva izvorna nacrta prijedloga za osnivanje NHRI-ja podnesena 2018. spojena su u jedan prijedlog parlamenta. O novom tekstu trenutačno se raspravlja u okviru Komisije za promicanje i zaštitu temeljnih prava Zastupničkog doma . Prijedlogom bi se osnovao NHRI, u skladu s Pariškim načelima i preporukama Ujedinjenih naroda.

Prostor za građansko djelovanje i dalje se suočava s poteškoćama, ali su poboljšani određeni aspekti zakonodavstva o organizacijama civilnog društva koje se bave migrantima. U listopadu 2020. uvedena su određena poboljšanja zakonodavstva o organizacijama civilnog društva koje se bave migrantima, posebno odredbe kojima se uređuju aktivnosti organizacija civilnog društva koje provode operacije potrage i spašavanja na moru . Unatoč pandemiji pojačana je suradnja s organizacijama civilnog društva . No i dalje postoji zabrinutost zbog složenosti postupka registracije nevladinih organizacija i zbog kašnjenja u provedbi zakona kojim se ujednačavaju pravila koja reguliraju neprofitni sektor . Unatoč nedavnim pozitivnim pomacima u vezi s odbacivanjem predmeta protiv borca za ljudska prava koji se bavi pitanjima migracije i azila, u tom su području i dalje prisutne problemi . Nadalje, prostor za građansko djelovanje i dalje se smatra suženim .

Prilog I.: Popis izvora prema abecednom redoslijedu*

* Popis doprinosa primljenih u okviru savjetovanja za Izvješće o vladavini prava za 2021. dostupan je na https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation .

Agencija za temeljna prava (2021.), Doprinos Agencije za temeljna prava za Izvješće o vladavini prava za 2021.

Autorità per le Garanzie nelle Comunicazioni (AGCOM), Osservatorio sul Giornalismo III edizione - La professione alla prova dell'emergenza Covid-19 - documento di consultazione pubblica, ( https://www.agcom.it/documents/10179/20594109/Comunicazione+23-11-2020/b6623771-dbaa-4ccb-baab-9520f87afbc8?version=1.0 )

Centar za medijski pluralizam i slobodu medija (2021.), Alat za praćenje medijskog pluralizma 2021., Izvješće za Italiju (poveznica će se dodati kada bude dostupna).

CEPEJ (2020.), Studija o funkcioniranju pravosudnih sustava u državama članicama EU-a

Civicus, Monitor: praćenje građanskog prostora: Italija ( https://monitor.civicus.org/country/italy/ )

Državno vijeće (2021.), Doprinos Državnog vijeća za Izvješće o vladavini prava za 2021.

Europska komisija (2020.), Izvješće o vladavini prava za 2020., Stanje vladavine prava u Europskoj uniji